Теодор Траянов
Скръбна нощ

chitanka.info

Безмълвно се носи в тъмата следбурна

обкичена с лилии водни нощта,

към Бога подига тя лунната урна,

обвита с жалейка от черни листа.

На дъното бисер унесено бляска,

сълзите на всички злочести сърца,

сълзите, що капят зад весела маска,

скръбта нелечима на болни деца.

Над тъжната нощ се безмълвно люлеят

безкрайни венци от висящи звезди,

през божия поглед страдания греят

над пълните с горести земни гърди.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.